Salamiestis

Salamiestis – miestelis Kupiškio rajono savivaldybėje, 12 km į šiaurės vakarus nuo Kupiškio, į pietryčius nuo Vabalninko, parapijos centras. Seniūnaitijos centras. Praeina keliai  ir . Stovi Salamiesčio Šv. Antano Paduviečio bažnyčia (nuo 1820 m.), medinė Salamiesčio evangelikų reformatų bažnyčia (nuo 1830 m.), išlikęs Salamiesčio dvaras, yra Salamiesčio pagrindinė mokykla, biblioteka, paštas (LT-40040). Netoliese teka Pyvesa.

Išliko dvaro sodybos fragmentai: XIX a. 3 deš. klasicizmo stiliaus rūmai, kumetynas, malūnininko tvartas, vėjo malūnas, magazinas. Salamiesčio dvaro sodybos fragmentai 1992 m. įtraukti į Kultūros vertybių registrą. Iš ansamblio pastatų išsiskyrė neišlikęs grūdų sandėlis (vietinių vadinamas „magazinu“) ir XIX a. viduryje iš akmenų sumūrytas vėjo malūnas.

Salamiestyje veikia Kupiškio kultūros centro padalinys. Kolektyvai – Kapela „Dvaras“, Kantri muzikos grupė „Lyja“, Pop grupė „Saulės skrybėlė“, Grupė „Muzika Tau“. Salamiesčio padalinio tradiciniai renginiai: Respublikinė kapelų šventė „Atkelkim svečiams vartelius“, Kraštiečių suėjimas per Šv. Antano atlaidus (pirmoji pradalgė, gėlių kompozicijos, Antanų šventinimas, vasaros koncertas).

Etimologija 

Vietovardis reiškia salos miestas.

Istorija 

Manoma, kad Salamiestis įkurtas XVI a. pirmoje pusėje, dar vadintas Naujamiesčiu, jį valdė LDK didikų giminė Astikai. Iki Pyvesos upės vagos sureguliavimo, lietingą vasarą, pavasarį ir rudenį šioje vietoje pasidarydavo didžiulis ežeras, iš visų pusių apsemdamas apie 20 ha žemės plotą, kuris virsdavo sala.

1580 m. Salamiesčio kaime leista steigti miestelį. 1583 m. Salamiestyje Radvilos pasistatė savo maldos namus – evangelikų reformatų bažnyčią, 1595 m. įsteigė parapinę lietuvišką mokyklą.

1607 m. ATR valdovas Zigmantas Vaza Kristupui Radvilai Jaunajam išdavė privilegiją imti muitus iš pirklių Naujamiestyje važiuojančių per Pyvesos upę. 1628 m. Salamiestis jau buvo miestelis, ame vykdavo turgūs, buvo 28 dūmai, 1690 m. vietos gyventojų rūpesčiu, buvo pastatyta pirmoji katalikų bažnyčia, kuri vėliau sudegė. Miestelis nukentėjo per XVII–XVIII a. karus. 1775 m. įkeistas Ukmergės seniūnui Morikoniui, apie 1811 m. atiteko Juozapui Tiškevičiui. 1818 m. įkurta Vabalninko bažnyčios filija. Dvaro kapeleonui kun. M.Dirvianskiui sumanius ir prikalbinus grafienę Konstanciją Marikonienę paremti lėšomis ir medžiagomis, su parapijiečių pagalba, 1820 m. buvo pastatyta akmenų mūro, klasicistinė katalikų bažnyčia, vėliau aptverta akmenine tvora su nedidele varpine. XIX a. viduryje Salamiestyje buvo spirito varykla, alaus darykla, senelių prieglauda. Amžiaus pabaigoje jis minimas kaip miestelis Panevėžio apskrityje.

1905 m. surengtas pirmas viešas lietuviškas vakaras. Po 1926 m. žemės reformos Salamiesčio dvaras buvo išparceliuotas. Paskutinis dvaro valdytojas – Petras Balčiūnas. 1927–1940 m. veikė mergaičių žemesnioji žemės ūkio mokykla. Rūmų patalpose savo veiklą vykdė pavasarininkų, šaulių, jaunųjų ūkininkų organizacijos. 1935 m. mokytojo Juozo Vėjelio iniciatyva buvo pastatyta tipinė medinė mokykla (iš pradžių keturklasė, vėliau išaugo iki aštuonmetės).

Okupacijos laikotarpiu sovietų valdžia vykdė Salamiesčio gyventojų trėmimus. 1949 m. susikūrė kolūkis „Salamiestis“, pirmininku išrinktas Balys Likas. Kolūkis turėjo 915 ha žemės, 1951 m. – jau 2113 ha. Sovietmečiu Salamiestis buvo kolūkio centrinė gyvenvietė. 1950 m. klebonijos pastate įkurta biblioteka ir skaitykla. 1992 m. balandžio 1 d. panaikintas Salamiesčio kolūkis. 1995 m. Salamiestyje vyko didelė šventė – mokykla minėjo 400 metų įkūrimo jubiliejų. 2002 m. įkuriama Salamiesčio bendruomenė. 2005 m. per Antaninių šventę Salamiesčio krašto žmonės minėjo 425-ąsias miestelio ir 185-ąsias katalikų bažnyčios įkūrimo metines.

2020 m. uždaryta Salamiesčio pagrindinė mokykla.

|}

Gyventojai

Žymūs žmonės 
 1816 m. Salamiestyje gimė vertėjas Viktoras Julijonas Aramavičius;
 Salamiestyje 1935 m. liepos 10 d. gimė JAV lietuvių gydytojas kardiochirurgas, medicinos daktaras, pulkininkas Juozas Manelis.

Šaltiniai

Literatūra 
 Salamiestėnai ir jų kraštas (sud. Aldona Janilionienė). – Utena: Utenos spaustuvė, 2007. – 225 p.: iliustr. – ISBN 978-9955-35-002-6

Nuorodos 
 ''„Be dvaro Salamiestis būtų kitoks“
 „Salamiestis vakar, Salamiestis šiandien“ 
 „Miestelių pardavėjos – ir bibliotekininkės: Kupiškio rajono parduotuvėse įrengtos skaityklos“ (video)
 Virtualus Salamiesčio turas / Virtual Tour of Salamiestis, Lithuania (2012) (video)
 Kupiškio kultūros centro Salamiesčio padalinys
 Salamiestis, Bakšėnai, Gyvakarai, Stuburai – 1990–1992 metai (Lithuania) (video)
 „SALAMIESTYJE – ISTORIJOS PĖDSAKAI IR PAMĄSTYMAI APIE ATEITĮ“